日醉
作者：劉敞
朝代：宋

paragraphs: 犀首從横時，無事猶飲酒。
我生太平際，日醉亦何有。
太平多賢才，臺閣固其藪。
濟世圖功名，汲汲常恐後。
我寧樂自放，甘與物俱朽。
顧惟人間迹，澶漫獨已久。
智謀乏施設，筋力倦奔走。
幸爲朝廷知，而免職事守。
人當自量度，快意安所受。
何能强繩檢，希世視自負。
晶熒流霞波，泔淡白玉斗。
歡來無虚席，嘲笑命賓友。
殘冬雖餘幾，自足數開口。
浩歌迎春風，安用獨醒叟。